Dié werkerwyfies het ‘n tromp (Proboscus) waarmee hulle die vloeistof in ‘n sel in die korf plaas. Deur verdamping word dié vloeistof gekonsentreer tot minder as 18% water en meer as 82% suiker. Ná dié verdamping word die sel met was verseël. Werkerwyfies skei die was op ’n sekere leeftyd uit deur ’n reeks kliere aan die agterlyf.
Koningin: Sy is ‘n bevrugte wyfie wat elke dag van haar een- tot sewe-jaar-lange lewe meer as 1 000 eiers kan lê. Reeds op larwe-stadium word ‘n paar prinsesse uitgesoek en spesiaal met koninginjellie gevoer. Wanneer die eerste kroonprinses uitbroei, maak sy die ander prinsesse dood en word die korf se nuwe koningin. Sy het nie ’n stuifmeelmandjie aan die agterpote soos die werkerwyfies nie.
Wanneer die kroonprinses die ander prinsesse doodgemaak het, vlieg sy as koningin na ‘n versamelplek waar duisende hoopvolle mannetjies wag. Die eiers wat sy vir die res van haar lewe lê, word bevrug deur die sowat 90 miljoen sperma, wat sy ná haar bruidsvlug in haar liggaam bewaar.
Ná agt dae is die larwe volgroeid. Sy vervel ‘n paar keer tot sy haar in ’n sykokon toespin en ’n papie word, waarvan die sel geseël word. So rus sy ‘n paar dae voor die volwasse wyfie die wasseël oopbyt en binne ‘n paar ure daarna as verpleegsterby begin werk.
Vir die volgende 20 tot 40 dae gaan sy haarself letterlik doodwerk. Dis nou as sy in die somer gebore word. In die winter, wanneer die hommels uitgeskop word, is daar nie soveel werk nie en kan sy tot 140 dae lank lewe.
Die werkerwyfie se agterpote het haartjies wat twee stuifmeelmandjies vorm, waarin sy die stuifmeel korf toe vat. Daar is fyn haartjies op haar lyf wat vibreer wanneer sy vlieg en ‘n statiese lading opbou. As sy op ‘n blom land, “spring” die stuifmeel op haar. Sy vee dit met haar voorpote af en pak dit in die stuifmeelmandjies.
Intussen regeer die koningin die byekorf . Sy doen dit deur ’n spesiale geurstof, of feromoon, te produseer wat sy deur die hele korf versprei om die werksters se geslagsontwikkeling te onderdruk.
Wanneer sy te oud word om dié feromoon uit te strooi, neem die werkers glad nie die korf oor nie. Inteendeel, hulle begin dadelik ’n klompie nuwe prinsesse kweek. ’n Heersende koningin verkies soms om die nes met ’n deel van haar onderdane te verlaat om ’n nuwe korf elders te vestig. Haar plek in die ou nes word deur die eerste nuwe prinses ingeneem.
Volgens die Verenigde Volke, wat Wêreld Byedag ingestel het, is drie uit elke vier soorte landbougewasse wat wêreldwyd vrugte of sade vir menslike gebruik verskaf, van bestuiwers afhanklik.